Math Gran Prix

Math Gran Prix ( Matematika Granda Premio), publikigita en Eŭropo kiel Maths Grand Prix, estas edukada videoludo verkita por Atari 2600 fare de Suki Lee kaj eldonita de Atari, Inc. en 1982.

 Ludomaniero 
La ludanto devas antaŭenigi aŭtomobilon tra vetkuro de Granda Premio respondante demandojn pri matematiko, kun entute naŭ variantoj de ludado. Hazardaj gratifikoj povas aperi dum la ludado. Eblas kaj unuludanta kaj duludanta moduso kontraŭ la komputilo, kies kalkulrapideco estas artefarite malrapidigita kompare kun ĝia normala rapideco en unuludanta moduso. La demandoj inkluzivas adiciojn, subtrahojn, multiplikojn kaj dividojn. La ludo celas infanojn inter sep kaj dek jaroj.

 Evoluigo 
La ludo estis programita de Suki Lee. Lee poste laboris pri Obelix, ankaŭ por Atari 2600. La kovrilarton por la ludo desegnis Warren Chang.

 Recenzo 
En recenzo de januaro 1983, la brita komputilluda revuo TV Gamer priskribis la ludon kiel « certe multe pli amuza ol ĝia antaŭulo, Basic Maths'''' ». Recenzo en januaro 1983 en Tilt, franca videoluda revuo, donis al la ludo 2/6 poentojn por grafikaĵoj kaj 4/6 por intereso, dirante ke ĝi eĉ povus interesi plenkreskulojn.

Recenzante la ludon en 2017 en la libro The A-Z of Atari 2600 Games: Volume 2, Kieren Hawken priskribis ĝin kiel « nenio pli ol kuriozaĵo. Kaj krome malbela kaj tre neekscita kuriozaĵo! » kaj donis al la ludo entutan takson de 3/10.

Menno Deen, en doktora tezo por la Teknika Universitato Eindhoven, citis Math Gran Prix kiel « ekzemplon de la limiga naturo de fruaj edukadaj titoloj de la 1980-aj jaroj », deklarante ke la manko de aŭtonomio de la ludanto ne donas motivon por lerni. Li krome asertis ke Math  Gran Prix kaj aliaj matematikaj edukadaj ludoj « adoptas la instruigan modelon de la klariganto kaj instruisto, fokusante je lerteca majstreco kaj ĝustaj plenumoj'' », anstataŭ faciligi eksperimentadon aŭ esploradon, kiujn li opiniis pli favoraj al lernado.

 Referencoj 

 Eksteraj ligiloj 
Math Grand Prix ĉe MobyGames ()

Kategorio:Edukadaj videoludoj
Kategorio:Videoludoj aperintaj en 1982
Kategorio:Videoludoj ludeblaj per Atari 2600
Kategorio:Videoludoj kreitaj en Usono